**О Т Ч Е Т**

за дейността на Народно читалище „Васил Левски-1928 „

с.Присово за 2023 г.

Изминалата година 2023 за читалището беше белязана от отбелязване на 150 години от обесването на Васил Левски , 160 г. от рождението на Алеко , от 145 г. от рождението на П.К.Яворов. Посочените годишнини бяха отбелязани с информационни табла , с разговори за родовата памет, /за Левски/ и други наши революционери и каузата да се отстоява историческата действителност , с търсене на актуалността на Алековите фейлетони съотнесени към настоящето, с припомняне на Яворови лирични произведения. Раздавани бяха флаери за Левски с негови думи –послания , поднесени цветя пред паметника на Апостола във В. Търново , присъствие на тържествената заря-проверка по повод обесването на Дякона. В библиотеката се отделиха книги за Апостола, проучвания за гроба на Левски. Предложиха се анкетни листи за Левски. И този път както обикновено става през последните 5-6 години , си пролича , че анкетираните над 45 год. имат повече знания , за съжаление.

През изминалата година се оформи интериора на библиотечния салон. Запълнени са с книги всички стелажи. Предстои да се увеличи броят им, защото през изминалите месеци и особено в края на годината получихме дарение от сем. Петрови и сем. Тодорови многобройна стойностна научна и художествена литература. Въпреки , че тази година не бяха предвидени специално допълнителни средства за художествена литература, ЧН закупи книги за близо 260 лв. Акцентът при избора падна върху произведения , които се учат в училище – поредица „Избрано за ученици и студенти „.

Не спестихме средства и за абонамент на най-търсените ежеседмичници.

С доста проблеми възстановихме художествената самодейност . Хор „Аглика“ успя да привлече още 2 певици и певческата група стана 10 човека. Представиха се отлично на Общински фолклорен преглед , както и на Международен фестивал в с. Царевец, Свищовска община. От явилите се над 3000 участника наши певици Надка Лазарова и Христина Калчева получиха златни медали , а хора специална грамота. Уважихме празника на с. М. Чифлик с участието на Хор „Аглика“. Танцовия клуб „Присовчанка“ се включи в юбилейно национално надиграване във Велинград с почетна грамота.

С голям концерт на 23 май се отбеляза Деня на славянската писменост и българска култура.

Неизменно /въпреки дори и ковид пандемията/ не забравяме празниците от Народния календар. За Бабинден посетихме 6 новородени бебета, с подаръци,, а на 20-на многодетни майки в селото бяха подарени цветя.

Клуб „Интересно“ подготви различни изделия за 1 март, инициатива на Общината за ръчна изработка от „отпадъчни материали“ на облекла. Членове на читалището се присъединиха за пореден път към велопоход към Велчево – Капиновски манастир.

Специален акцент през 2023 в дейността на НЧ бе организацията на Общински преглед за обработен фолклор „Сладкопойна чучулига“. Справихме се отлично при посрещане на 20-на читалища от Община В. Търново и местните имаха възможността да се насладят на палитра от носии и звучни народни песни.

По отношение на поддръжка на сградния фонд и материалната база на НЧ тази година сме били пестеливи :подмяна на една входна врата и увеличаване на PVC фигури за различни празници.

Читалището в съпартньорство се включи във възпроизвеждане на Еньовден с SOS селища.Лазарки отново огласиха селото. И малки и големи се полюляха на Гергьовден на украсена с цветя люлка за здраве – пред читалищната сграда.

Добра реализация се получи след като се спечели проект към ИМО –23 Община В.Търново . Реновира се централна автобусна спирка, което осигури нов уютен прием на чакащите автобуси. И представлява приятна гледка на центъра на селището.

Осигурихме сцена на Магик-Шоу за поредна година, което е желана опция за малки и по-големи.

Има още какво да се желае.

За дейността бяхме подпомогнати от редовния дарител ЗП“ДУНДИ“ арендатор по договор за ползване на земи, колеги от други читалища , за което благодарим.

Благодарим и на специалистите в Отдел „Култура и туризъм“ в Община В. Търново за съвети, помощ от всякакъв характер – не само като професионалисти, но и като човеци.

**П Р О Г Р А М А**

**ЗА ЧИТАЛИЩНАТА ДЕЙНОСТ ПРЕЗ 2023 г.**

**на Читалище „В.Левски-1928” с.Присово**

Дейността ще бъде съобразена с акценти при отбелязване не някои годишнини : 150 години от Обесването на Левски ; 145 години от рождението на Яворов; 160 години от рождението на Алеко Константинов; 145 год от Шипченската епопея.100 години от първото анти-фашистко въстание.

1. Поддържане на културно-духовен живот в селището :

- финансово обезпечаване на художествени ръководители и корепетитори ;

- създаване на условия за репетиции ;

- участие на Състав „**Аглика**” в Общински, регионални и национални прегледи и конкурси;

- самостоятелни концерти в селището на местно ниво и в други селища;

- участие на ФК „Присовчанка „ на общински и регионални прегледи .

2.Разширяване дейността на **школата по народни танци „Присовчанка”** , и включване на формацията заедно със състав „Аглика „ в самостоятелни концерти на местно ниво и в други селища.

3. Подсигуряване материали за дейността на клуба”Интересно „ Намиране на опции и включване в изложби , презентация на изделията във В.Търново и други селища в Общината./ по новогодишните празници ,Първи март , празника на града и др.

4. Съвместна работа с Център за деца и младежи и Клуб на пенсионера и инвалида при организиране и отбелязване на годишнини на видни българи, традиционни зимни , пролетни и национални празници .

5. Българското възраждане – исторически факт и необходимост – разговор за българския дух

6. Организиране и провеждане на Общински преглед „Сладкопойна чучулига“.

7. Посещение на картинни галерии и експозиции във В.Търново

8. Отбелязване годишнини , свързани с патрона на читалището

9. Създаване на кът на традициите на българското градинарство и спомени за известни градинари в Присово.

10. Участие в **кампании за проекти** към Община, Министерство на културата , ПУДОС, Фондации и др.

11. **Съучастие в проекти** към кметството.

12. Запознаване на деца от детските градини с библиотеката

13. **Поддържане на материалната база** на читалището /ремонти, подновяване на инвентара, обогатяване на книжния фонд и периодичните издания./

14. Установяване на контакт с други читалища в района и страната с името на Васил Левски.

Председател на

НЧ „В.Левски-28”

с.Присово :……………………….

/Малина Попова/

**ОРГАНИ НА УПРАВЛЕНИЕ**

**НАРОДНО ЧИТАЛИЩЕ „ Васил Левски – 1928 „**

**с.Присово**

**НАСТОЯТЕЛСТВО:**

в състав :

Малина Темелкова Попова – с.Присово- председател

Димитър Минчев Киров – с.Присово

Младен Иванов Маринов – с.Присово

Проверителна комисия :

в състав: Боряна Славкова Пърлева -Пеева - с.Присово

Стефан Петков Димитров - с.Присово

Стефана Маринова Стефанова - с.Присово